জুয়ার বোর্ড, নগদ টাকাসহ মৌলভীবাজারের কমলগঞ্জে গভীর রাতে অভিযান চালিয়ে পুলিশ ৬ জুয়াড়িকে আটক করেছে। এ ব্যাপারে জুয়া আইনে কমলগঞ্জ থানায় একটি মামলা হয়েছে। আটককৃত ৬ জুয়াড়ীকে ৫ জুলাই শুক্রবার আদালতের মাধ্যমে জেলহাজতে প্রেরণ করা হয়েছে। কমলগঞ্জ থানা সূত্রে জানা যায়, গোপন সংবাদের ভিত্তিতে অভিযান চালিয়ে কমলগঞ্জ থানার ওসি নীহার রঞ্জন নাথের নেতৃত্বে পুলিশের একটি দল গত বৃহষ্পতিবার দিবাগত রাত ৩টায় উপজেলার মুন্সীবাজার ইউনিয়নের রামচন্দ্রপুর গ্রামের নোমান মেম্বারের বাড়ির পাশ থেকে জুয়া খেলা অবস্থায় খোকন মিয়া (৩২), বেদার আহমদ (৩০), আবুল মিয়া (২২), সিরাজ খান (৪০), সফিক মিয়া (৪৮), মাফি মিয়া (২৮)কে আটক করা হয়। আটককৃত সকলের বাড়ি মৌলভীবাজার সদর উপজেলার বিভিন্ন গ্রামে। পুলিশ জানায় এরা সবাই পেশাদার জুয়াড়ী। এসময় আটককৃতদের কাছ থেকে নগদ ৮,১৬৫ টাকা, ১টি মোবাইল ফোন, জোয়ার একটি ওয়ান টেন বোর্ডসহ খেলার সরঞ্জামাদি উদ্ধার করা হয়। এ ঘটনায় শুক্রবার কমলগঞ্জ থানার এএসআই কুদ্দুস বাদি হয়ে ৭ জনকে আসামী করে একটি মামলা দায়ের করেন। (মামলা নং ০৪, তাং ০৫/৭/২০১৩ইং)। কমলগঞ্জ থানার ওসি নীহার রঞ্জন নাথ ঘটনার সত্যতা স্বীকার করে বলেন, আটককৃত ৬ পেশাদার জুয়াড়ীকে শুক্রবার আদালতের মাধ্যমে জেলহাজতে প্রেরণ করা হয়েছে।